open-index/open-wikipedia-markdown huggingface dataset:
Liisa Lappalainen

**Liisa-Maija Lappalainen** (19. joulukuuta 1933 Iisalmi – 20. marraskuuta 2008 Vantaa) oli suomalainen kansakoulunopettaja ja kirjailija. Hän kirjoitti myös nimellä *Liisa Lepistö* ja nimimerkillä *Liisa-Maija*.

Lappalaisen vanhemmat olivat kauppiaat Olli Lappalainen ja Martta Mähönen. Hän oli naimisissa elokuvaohjaaja Jaakko Lepistön kanssa. Lappalainen opiskeli opettajaksi 1951–1955 Tornion opettajaseminaarissa. Hän oli kansakoulunopettajana Suomussalmella, Punkalaitumella ja Hyvinkään lähellä Nopon koulussa. Nopon koulussa Lappalainen (sukunimellä Lepistö) aloitti opettajana vuonna 1962 ja toimi siellä eläköitymiseensä asti vuoteen 1998.  

Lappalainen on julkaissut kertomuksen ja lisäksi kirjoittanut lehtiartikkeleita ja pakinoita. Lisäksi hän on kirjoittanut suuren määrän meditaatiotarinoita vuosina 1982-1997 liittyen Dharmakeskuksen toimintaan. Lappalainen toimi myös vuosikymmeniä joogan opettajana ja tiibetinbuddhalaisen meditaation opettajana. 

Lappalainen kuoli tulipalossa Vantaalla vuonna 2008. Hänen tyttärensä on käsikirjoittaja ja esiintyvä taiteilija Tina Lepistö. 

## Teoksia
* *On niin vaikea unohtaa* : kertomus. Tammi 1957

## Lähteet
Lauri Vuorela

**Lauri Antero Vuorela** (27. helmikuuta 1913 Kuopio – 11. joulukuuta 1999 Helsinki) oli professori ja Ilmatieteen laitoksen ylijohtaja 1971–1979.  

Lauri Vuorelan vanhemmat olivat sokeainkoulun johtaja Gustaf Adolf Vuorela (e. Vikman) ja Aino Maria Rossi. Vuorela tuli ylioppilaaksi Kuopion suomalaisesta lyseosta 1932 ja kouluttautui radiosähköttäjäksi. Kansainvälisen sähköttäjätutkinnon II luokan hän suoritti 1933 ja I luokan 1935. Toimiessaan sähköttäjänä kauppalaivastossa hän kiinnostui jo ensimmäisellä matkallaan trooppisista sääilmiöistä ja alkoi opiskella meteorologiaa Helsingin yliopistossa 1935. Sodissa meteorologina toiminut Vuorela valmistui filosofian kandidaatiksi 1945. Opiskeluaikanaan hän tutustui Vilho Väisälään ja osallistui tämän radiosondiprojektiin. Väisälän ja Erik Palménin kanssa hän osallistui kesällä 1939 meteorologiselle tutkimusmatkalle Atlantin trooppisille vesille. Hän tutki trooppisia sääilmiöitä Ruotsin metrologis-hydrologisessa instituutissa 1946–1950 ja väitteli niistä 1951. Jo vuotta aiemmin hän oli tullut tämän aiheen tutkimusassistentiksi Palménille Suomen Akatemiaan, jossa hän tutki myös numeerista sään ennustamista. 1958 Vuorelasta tuli  meteorologian professori Helsingin yliopistoon. 

Kesäkuun alusta 1971 Vuorela nimitettiin Ilmatieteen laitoksen ylijohtajaksi, kun edellinen johtajan nimikkeellä toiminut Matti Franssila jäi eläkkeelle oltuaan laitoksen johtaja aina vuodesta 1953 asti. Ilmatieteen laitos uudistui merkittävästi Vuorelan aikana, mukaan lukien tietokonejärjestelmien hyödyntäminen ja kansainvälinen yhteistyö muun muassa Keskipitkien sääennustusten Euroopan keskuksen ECMWF:n kanssa, jonka puheenjohtaja hän oli 1977–1979. Vuorela toimi aktiivisesti alansa tutkimuksen piirissä, mukaan lukien *Geophysica* -lehden päätoimittajan työ vuodesta 1960, Suomalaisen Tiedeakatemian yleissihteerin tehtävät 1970–1984 ja useat alan toimikunnat. Hän oli myös Vaisala Oy:n hallituksessa vuodesta 1963. Vuorelan seuraaja Ilmatieteen laitoksen ylijohtajana (1980–2002, vuodesta 1989 pääjohtaja) oli Erkki Jatila. 

Vuorelan puoliso vuodesta 1943 oli Aino Sofia Laksi (e. Lax, s. 1913).  

## Lähteet
Marko Granholm

**Marko Granholm** (s. 12. marraskuuta 1970 Kangasala) on suomalainen entinen jalkapalloilija. Hän oli pelipaikaltaan keskuspuolustaja tai laitapuolustaja.

Granholm on Tampereen Pallo-Veikkojen kasvatti. Hän nousi 17-vuotiaana TPV:n avauskokoonpanoon vasempana laitapuolustajana I divisioonassa 1988, esiintyen kaikissa paitsi yhdessä sarjaottelussa kauden aikana. TPV:n pudottua II divisioonaan Granholm jatkoi seurassa kahden kauden ajan, kunnes siirtyi 1991 sarjatasoa ylemmäs Pallo-Iiroihin. Vietettyään yhden vuoden Raumalla Granholm palasi kaudeksi 1992 takaisin I divisioonaan nousseen TPV:n riveihin. Hän pelasi jälleen yhtä vaille jokaisessa sarjaottelussa TPV:n noustessa heti ensimmäisellä yrittämällään Veikkausliigaan.

Ensimmäisellä pääsarjakaudellaan Granholm oli TPV:n eniten otteluita pelannut pelaaja. Kaudella 1994 hän kellotti joukkueen toiseksi suurimman minuuttimäärän tamperelaisten voittaessa yllätysmestaruuden vasta toisella liigakaudellaan. Kolmas vuosi pääsarjassa päättyi kuitenkin pettymykseen TPV:n pudotessa sarjatasoa alemmaksi. Granholm jatkoi tärkeänä pelaajana Ykkösessä kolmen kauden ajan ja pelasi vielä TPV:n toistaiseksi viimeisellä liigakaudella 1999 kaikki ottelut joukkueen sijoittuessa viimeiseksi. Yhteensä pääsarjatasolla Granholm esiintyi 114 kertaa.

Granholm edusti Suomen poikamaajoukkueita yhteensä 17 kertaa vuosina 1986–1990.

## Saavutukset
* Suomen mestaruus 1994

## Lähteet
Watch Out (Alex Gaudinon kappale)

**Watch Out** on italialaisen DJ-tuottaja Alex Gaudinon kappale hänen *My Destination*-debyyttialbumilta, jolla myös duetoi brittiläisartisti Shèna. Sen julkaisi *Rise Italy* albumin kolmantena singlenä 28. tammikuuta 2008. Singlen toinen julkaisu tapahtui UEFA Euro 2008-ottelua varten, kun musiikkivideo sisältää "videopeli" jalkapallo-ottelun, jota pelaavat spandex shortseihin ja toppeihin pukeutuneet rivot naiset. Kappale sisältää samanlaisuuksia Pigbagin kappaleesta "Papa's Got A Brand New Pigbag". Kappaleen vastaavana sanoittajana toimi italialainen DJ-tuottaja Jerma (kreditoimaton).

## Lähteet
Hollister

**Hollister** voi tarkoittaa ainakin seuraavia:

* Hollister, paikkakunta Kaliforniassa, Yhdysvalloissa
* Hollister Co., amerikkalainen vaatemerkki 
* Nancy Hollister, yhdysvaltalainen republikaanipoliitikko.
Tunisian presidentinvaali 2014

**Tunisian presidentinvaali** järjestettiin Tunisiassa 23. marraskuuta 2014, kuukausi parlamenttivaalien jälkeen. Koska kukaan ehdokas ei saanut tarvittavaa äänienemmistöä, vaalien toinen kierros järjestettiin 21. joulukuuta 2014 kahden eniten ääniä saaneiden Beji Caid Essebsin ja istuvan presidentin Moncef Marzoukin välillä. Tällöin Beji Caid Essebsi valittiin Tunisian presidentiksi 55,68 prosentilla äänistä.

## Lähteet
HCO

**HCO** voi tarkoittaa seuraavia asioita:

*Aurinkokeskeinen kiertorata, Aurinkoa kiertävä kiertorata.
*Hollister Co., yhdysvaltalainen vaatemerkki.
Mestarien liiga -hymni

**Mestarien liiga -hymni** () on Euroopan jalkapalloliiton UEFA:n Mestarien liigan virallinen tunnushymni. Hymnin nykyisen version on sovittanut ja siihen sanat on tehnyt englantilainen säveltäjä Tony Britten vuonna 1992. Hymni perustuu saksalais-englantilaisen säveltäjän Georg Friedrich Händelin *[[Zadok the Priest|Zadok the Priestille]]*, joka julkaistiin vuonna 1727, mutta nämä kaksi ovat kuitenkin eri teoksia huolimatta siitä, että toisinaan ne sekoitetaan toisiinsa. Hymnissä lauletaan kolmella eri eurooppalaisella kielellä, englanniksi, saksaksi ja ranskaksi. Nykyisin Mestarien liiga -hymniä soitetaan aina ennen Mestarien liigan otteluita stadioneilla ja tv-lähetyksissä.

## Sanat
Laulussa on 21 säettä. Englanniksi säkeistä lauletaan säkeet 3, 7, 10, 14, 17 ja 21, saksaksi säkeet 2, 4, 5, 9, 11, 12, 16, 18 ja 19 ja ranskaksi säkeet 1, 6, 8, 13, 15 ja 20.

**Alkuperäiset sanat:**

*Ce sont les meilleures équipes*

*Es sind die allerbesten Mannschaften*

*The main event*

*(Kerto)*

*Die Meister*

*Die Besten*

*Les grandes équipes*

*The champions*

*Une grande réunion*

*Eine grosse sportliche Veranstaltung*

*The main event*

*(Kerto)*

*Die Meister*

*Die Besten*

*Les grandes équipes*

*The champions*

*Ils sont les meilleurs*

*Sie sind die Besten*

*These are the champions*

*(Kerto)*

*Die Meister*

*Die Besten*

*Les grandes équipes*

*The champions*

**Suomennokset:**

*Nämä ovat parhaat joukkueet*

*Nämä ovat kaikista parhaat joukkueet*

*Suurin tapahtuma*

*(Kerto)*

*Mestarit*

*Parhaat*

*Suuret joukkueet*

*Mestarit*

*Valtava jälleennäkeminen*

*Suuri urheilutapahtuma*

*Suurin tapahtuma*

*(Kerto)*

*Mestarit*

*Parhaat*

*Suuret joukkueet*

*Mestarit*

*He ovat parhaat*

*He ovat parhaat*

*Nämä ovat mestarit*

*(Kerto)*

*Mestarit*

*Parhaat*

*Suuret joukkueet*

*Mestarit*

## Lähteet
* http://www.uefa.com/uefachampionsleague/news/newsid=934488.html
Salon pyhän Ristin tšasouna

**Salon pyhän Ristin rukoushuone** eli tšasouna on Salossa sijaitseva ortodoksinen rukoushuone. Malliltaan se on karjalaistyylinen pyöröhirsitšasouna. Rukoushuone valmistui 1989 ja se vihittiin Pyhän Ristin muistolle 9. syyskuuta 1990. Rukoushuoneen suunnitteli salolainen Turun ortodoksisen seurakunnan jäsen Arvo Happo, joka valmisti myös rukoushuoneen puuleikkauskoristukset. Rukoushuoneen ikonit on maalannut Margit Lintu. Rukoushuone kuuluu Turun ortodoksiselle seurakunnalle. Rukoushuone on jäämässä Turun ja Helsingin välisen "Tunnin juna"-nimisen oikoratahankkeen linjan alle.

## Lähteet

## Aiheesta muualla
*http://www.ort.fi/turku/pyhakot/pyhaen-ristin-rukoushuone Rukoushuone Turun ortodoksisen seurakunnan sivuilla. Kuva sekä tietoa toiminnasta.
Heta (joki)

**Heta** () on pohjoissiperialainen joki Krasnojarskin aluepiirin alueella. Se on Hatangan vasemmanpuoleinen, lounaasta virtaava latvajoki. 604 kilometrin pituinen Heta saa alkunsa Putoranan laakiolta ja virtaa sitten Taimyrin niemimaan kaakkoisreunalla ja yhtyy Kotuihin. Yhtymäkohdasta alkaa 227 kilometrin mittainen Hatanga.

Joki on jäässä syys-lokakuun vaihteesta touko-kesäkuun vaihteeseen, mutta on kesäisin navigoitavissa.

## Lähteet
Heikki Eskelinen (suomentaja)

**Heikki Juhani Severi Eskelinen** (s. 1936 Tampere) on suomalainen historiantutkija, tietokirjatoimittaja ja suomentaja. Oppiarvoltaan hän on filosofian tohtori. Ansioistaan suomentajana hänelle myönnettiin vuonna 1999  J. A. Hollon palkinto.

Eskelinen työskenteli vuodesta 1955 toimittajana *[[Aamulehti|Aamulehdessä]]* ja 1961–1983 WSOY:n ja Otavan kustannustoimittajana. Hän on suomentanut ruotsista, tanskasta, norjasta, saksasta, ranskasta ja englannista.

## Maanpetostuomio
Eskelinen valittiin vuonna 1974 oikeistolaisen Itsenäisyyden Puolesta -järjestön puheenjohtajaksi. Eskelinen ja järjestön sihteeri Pertti Riutta tuomittiin vuonna 1984 korkeimmassa oikeudessa ehdottomaan vankeuteen vakoilusta Ranskan hyväksi Suomen ulkosuhteita vahingoittavalla tavalla, sillä he olivat toimittaneet Ranskan tiedustelupalvelulle Neuvostoliittoa koskeneita havaintoja. Toiminta oli liittynyt Riutan vuonna 1978 perustamaan ”Pohjantähti”-nimiseen salaiseen sotilaalliseen organisaatioon, joka oli tarkoitettu vastarintaliikkeeksi Suomen mahdollisen neuvostomiehityksen varalle.

## Julkaisuja
### Kirjoittajana
* 
* 
* (Täydennetty laitos: Otava, 1970.)
* 
* 
*
* 
**Varo vallankumousta*. Toimite (puhekokoelma). 1977
**Varo sosialismia*. Toimite (puhekokoelma). 1978
* 
* 
* 
* 
* 

### Suomennoksia
* ''Kommunismin musta kirja''. WSOY, 2000. 
* 

## Lähteet
Eduardo Costa

**Eduardo Nascimento Costa** (s. 23. syyskuuta 1982 Florianópolis, Brasilia), on brasilialainen jalkapalloilija, pelipaikaltaan puolustava keskikenttäpelaaja. Hän edusti kaudella 2014 Campeonato Brasileiro Série B:n Avaí FC:tä.

Costa on pelannut pääsarjatasolla Campeonato Brasileiro Série A:n Grêmiossa, São Paulossa ja Vasco da Gamassa, Ranskan Ligue 1:n Bordeauxissa, Marseillessa ja Monacossa sekä Espanjan Primera Divisiónin Espanyolissa.

Brasilian maajoukkueessa Costa on pelannut seitsemän ottelua vuosina 2001–2003. Hän oli mukana Copa Américassa 2001 ja Maanosaliittojen cupissa 2003.

## Saavutukset

**Grêmio:**
* Copa do Brasilin voitto: 2001

**Bordeaux:**
* Ranskan liigacupin voitto: 2002

**Espanyol:**
* UEFA-cupin toinen sija: 2006–2007
* Copa del Reyn voitto: 2005–2006

**Vasco da Gama:**
* Campeonato Brasileiro Série A:n toinen sija: 2011
* Copa do Brasilin voitto: 2011

## Lähteet
¹ Kauden 2001 tilastot puuttuvat
Heta Äijänen

**Heta Äijänen** (s. 17. joulukuuta 1997 Tampere) on suomalainen koripalloilija. Hän edustaa Naisten Korisliigassa pelaavaa Forssan Alkua. Aikaisemmin hän edusti kasvattajaseuraansa Tampereen Pyrintöä sekä Lappeenrannan Catzia.

## Ura

Alle kymmenvuotiaana koripallon aloittanut Äijänen on Tampereen Pyrinnön kasvatti. Hän pelasi Pyrinnössä B-tyttöjen SM-sarjaa kaudella 2010–2011 ja A-tyttöjen SM-sarjaa kausilla 2011–2012 ja 2012–2013. Keväällä 2013 hän pelasi myös seuran naisten edustusjoukkueessa I-divisioonassa viidessä ottelussa. Seuraavalla kaudella Äijänen kuului edustusjoukkueen vakiorotaatioon tehden runkosarjassa keskimäärin 5,1 pistettä ja ottaen 3,4 levypalloa ottelua kohden. Pyrintö nostettiin kaudeksi 2014–2015 Naisten Korisliigaan, ja Äijänen teki seuran kanssa pelaajasopimuksen. Alkukauden loukkaantumisista kärsinyt Äijänen teki pääsarjadebyyttinsä 8. marraskuuta Vimpelin Vetoa vastaan, ja ensimmäiset pisteensä hän teki 14. joulukuuta Hyvinkään Pontevaa vastaan. Pyrintö sijoittui runkosarjassa yhdeksänneksi ja putosi kahdeksan parhaan joukkueen pudotuspeleistä. Äijänen pelasi debyyttikautensa naisten pääsarjassa 0,9 pisteen ja 1,2 levypallon ottelukohtaisilla keskiarvoilla. Lisäksi hän pelasi A-tyttöjen I-divisioonassa seitsemän ottelua 10,4 pisteen, 5,9 levypallon ja 2,0 riiston keskiarvoilla.

Keväällä ja kesällä 2015 Äijänen pysyi terveenä ja nousi takaisin ikäluokkansa maajoukkuepelaajistoon. Elokuussa hän teki jatkosopimuksen Pyrinnön kanssa. Pyrintö jäi Korisliigan viimeiseksi ja putosi I-divisioonaan. Äijäsen peliaika ottelua kohden kasvoi noin 17 minuuttiin, ja hän kirjautti tuossa ajassa keskimäärin 4,0 pistettä ja 2,7 levypalloa. Marraskuussa Äijänen heitti uudeksi naisten pääsarjan piste-ennätyksekseen 14 pistettä ja kirjautti tätä edeltäneessä ottelussa levypalloennätykseen seitsemän. A-tyttöjen SM-sarjassa neljänneksi yltäneen Pyrinnön avausviisikkoon kuulunut Äijänen kirjautti ottelukohtaisiksi koko kauden tilastoikseen 12,6 pistettä, 10,3 levypalloa ja 1,9 pallonriistoa. Hän oli sarjan levypallokuningatar.

Pyrinnön pudottua pääsarjasta Äijänen teki kesäkuussa 2016 sopimuksen Catzin kanssa.

## Pelityyli ja ominaisuudet

Äijänen on kuvaillut itseään hyvin liikkuvaksi ja levypalloja ottavaksi pelaajaksi joka puolustaa kovaa ja on heittotaitoinen sekä vahva korin läheisyydessä.

## Yksityiselämä

Äijänen kirjoitti ylioppilaaksi Sammon keskuslukiosta keväällä 2016.

## Tilastot
### Runkosarja

**O = ottelut, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo, PTS YHT = pisteet yhteensä*

## Lähteet
* Heta Äijänen  Suomen Koripalloliitto
* Maajoukkuetilastot  Suomen Koripalloliitto
* Profiili fibaeurope.com 

### Viitteet
Rauman Pyhän Nikolaoksen rukoushuone

**Rauman Pyhän Nikolaoksen rukoushuone** on Raumalla sijaitseva ortodoksinen rukoushuone. Rukoushuone sijaitsee Vanhan Rauman alueella ja on rakennettu osaksi taloa, jonka vanhimmat osat lienevät peräisin 1600-luvulta. Rukoushuone sijaitsee talon toisessa siivessä. Rukoushuone rakennettiin 1955 ja vihittiin käyttöön 2. marraskuuta 1956. Se on pyhitetty pyhälle Nikolaokselle. Rukoushuoneen ikonostaasin ikonit ja osa muista ikoneista on peräisin Turun sotilaskirkosta. Rukoushuone kuuluu Turun ortodoksiselle seurakunnalle.

## Lähteet

## Aiheesta muualla
* http://www.ort.fi/turku/pyhakot/pyhaen-nikolaoksen-rukoushuone Rukoushuone Turun ortodoksisen seurakunnan sivuilla, kuva sekä toimintatietoja.
Heikki Eskelinen

**Heikki Eskelinen** on seuraavien henkilöiden nimi:

* Heikki S. Eskelinen (1927–2012), filosofian lisensiaatti, Turun yliopiston ylikirjastonhoitaja
* Heikki Eskelinen (s. 1936), filosofian tohtori, historiantutkija, tietokirjatoimittaja ja suomentaja
* Heikki Eskelinen (s. 1950), yhteiskuntatieteilijä, Itä-Suomen yliopiston Karjalan tutkimuslaitoksen professori
* Heikki J. Eskelinen (s. 1955), filosofian maisteri ja tietokirjailija
Ria Öling

**Ria Noora Minerva Öling** (s. 15. syyskuuta 1994 Vaasa) on suomalainen jalkapalloilija, joka edustaa portugalilaista SC Bragaa. Hän on aiemmin pelannut pääsarjatasolla vantaalaisessa PK-35:ssä ja Turun Palloseurassa sekä ulkomailla espanjalaisessa Santa Teresa CD:ssä, tanskalaisessa Brøndby IF:ssä, kaudet 2019–2020 ruotsalaisessa Växjö DFF:ssä, kaudet 2021–2024 ruotsalaisessa FC Rosengårdissa ja loppukauden 2025 englantilaisessa Crystal Palacessa.

Öling on pelannut Suomen naisten maajoukkueessa vuodesta 2015. Hän pelasi sadannen maaottelunsa maaliskuussa 2026.

## Liigaura
Öling aloitti jalkapalloilun vaasalaisessa FC Sportissa jo esikouluikäisenä ja siirtyi vuonna 2009 Vasa IFK:n riveihin, jossa hän esiintyi seuran edustusjoukkueessa Naisten Kakkosessa jo 14-vuotiaana. Kauden 2012 Öling pelasi PK-35:ssä, mutta palasi vuoden kuluttua kotikaupunkiinsa Ykköseen nousseeseen VIFK:hon. Joulukuussa 2013 hän teki sopimuksen Turun Palloseuran kanssa.

Vuonna 2013 Öling valittiin Ykkösen pohjoislohkon parhaaksi pelaajaksi. Kaudella 2014 hänet nimettiin kahdesti Naisten Liigan kuukauden pelaajaksi ja kauden päätyttyä Öling valittiin myös Vuoden liigapelaajaksi.

## Maajoukkue
Öling edusti ensimmäisen kerran Suomen ikäkausimaajoukkueita vuonna 2009. Hän oli mukana Suomen joukkueessa vuoden 2013 alle 19-vuotiaiden EM-kilpailuissa sekä vuotta myöhemmin alle 20-vuotiaiden MM-lopputurnauksessa.

Öling valittiin A-maajoukkueen testileirille ensimmäisen kerran marraskuussa 2014, ja ensimmäisen A-maaottelunsa hän pelasi helmikuussa 2015. Helmikuun 2021 loppuun mennessä hän on pelannut 45 naisten maaottelua, joissa hän on tehnyt kahdeksan maalia. Ensimmäisen maaottelumaalinsa hän teki syyskuussa 2015 EM-karsintaottelussa Montenegroa vastaan, toisen tammikuussa 2017 Slovakiaa vastaan ja kolmannen kesäkuussa 2017 Kiinaa vastaan. Lokakuussa 2018 Öling teki Kiinassa pelatussa turnauksessa kaksi maalia Thaimaata vastaan. Tämän jälkeen hän on tehnyt maaotteluissa maalin lokakuussa 2019 EM-karsintaottelussa Albaniaa vastaan, maaliskuussa 2020 Kypros Cupin ottelussa Kroatiaa vastaan ja kolme päivää myöhemmin samassa turnauksessa Slovakiaa vastaan.

Öling kuului Suomen joukkueeseen vuoden 2022 EM-kilpailuissa. Hän pelasi EM-turnauksessa kaksi ottelua avauskokoonpanossa ja tuli kolmannessa vaihdosta kentälle. Hän on maaliskuun 2026 puoliväliin mennessä pelannut sata naisten maaottelua ja tehnyt niissä 13 maalia.

## Saavutukset
*Naisten Suomen mestaruus: 2012
*Naisten Suomen Cup: 2012

## Lähteet
Naisten Liiga -kausi 2015

**Naisten Liiga -kausi 2015** oli vuonna 2006 perustetun jalkapallon Naisten Liigan yhdeksäs kausi. Kaikkiaan jalkapallon naisten Suomen mestaruudesta pelattiin 45. kerran. 

Hallitseva mestari PK-35 voitti myös vuoden 2016 mestaruuden, liiganousija Ilveksen sijoittuessa hopealle ja Åland Unitedin pronssille. Liigasta putosivat VIFK ja Merilappi United, joiden tilalle nousivat TiPS ja ONS. VIFK oli tammikuussa nostettu sarjaan täydennysmenettelyn kautta, kun Kokkola Futis 10 ei täyttänyt liigalisenssiin vaadittavia taloudellisia kriteerejä.

## Sarjajärjestelmä
Naisten Liigan kausi 2015 pelattiin kymmenen joukkueen kaksinkertaisena alkusarjana, jonka jälkeen kuusi parasta jatkoivat ylemmässä loppusarjassa ja neljä huonointa alemmassa loppusarjassa. Ylempi loppusarja pelattiin yksinkertaisena ja alempi kaksinkertaisena, niin että alkusarjan pisteet laskettiin mukaan molemmissa sarjoissa. Alemman loppusarjan neljänneksi sijoittunut putosi Naisten Ykköseen kaudeksi 2016 ja kolmas karsi liigapaikastaan Ykkösen toiseksi sijoittuneen kanssa.

## Joukkueet

## Runkosarja

## Yläloppusarja

## Alaloppusarja

### Liigakarsinta
ONS nousi Naisten Liigaan kaudeksi 2016 yhteismaalein 5–1.

## Parhaat maalintekijät

## Kuukauden pelaajat
Naisten Liigan kuukauden pelaajan valitsee Jalkapallon Pelaajayhdistys.

## Lähteet

## Aiheesta muualla
*Naisten Liigan kotisivut 
*Suomen Palloliiton tulospalvelu
Aasianlehväkala

**Aasianlehväkala**  (*Nandus nebulosus*) on labyrinttikaloihin kuuluva aasialainen kala. Niitä pyydystetään akvaariokaloiksi.

## Ulkonäkö ja koko
Aasianlehväkala kasvaa 12&nbsp;cm pitkäksi. Sen vartalonmuoto muistuttaa lehteä, ja väritys on ruskeankirjava.

## Levinneisyys ja elinympäristö
Aasianlehväkaloja tavataan Kaakkois-Aasian sisävesillä: Sumatralla, Jaavalla, Borneolla, Malakan niemimaalla, Kaakkois-Thaimaassa ja Kambodžan lounaisosassa. Ne elävät seisovissa ja hitaasti virtaavissa makeissa vesissä, kuten joissa, soissa, järvissä ja lammissa.

## Käyttäytyminen ja ravinto
Aasianlehväkalat elävät yksikseen, ja piiloutuvat ympäristöönsä kuollutta lehteä muistuttavan ulkonäkönsä avulla.  Ne syövät pieniä kaloja ja äyriäisiä.

## Lähteet
Gallia transalpina

**Gallia transalpina** (”Alppien tuonpuoleinen Gallia”), myös **Gallia ulterior** (”Kaukaisempi Gallia”), oli Rooman valtakuntaan kuuluvan Gallian osa, joka oli Roomasta katsottuna Alppien toisella puolella. Se oli myös Rooman tasavaltalaisaikainen provinssi (), joka käsitti alueen nykyisen Ranskan eteläosissa.

## Maantiede ja historia

Laajassa, maantieteellisessä merkityksessä Gallia transalpina käsitti koko Alppien tuonpuoleisen Gallian, ja sen alue ulottui pohjoisessa Pohjanmerelle, lännessä Atlantille, etelässä Välimerelle ja idässä Alpeille eli Gallian toisen osan Gallia cisalpinan rajalle.

Provinssina Gallia transalpina käsitti vain alueen eteläosan eli roomalaisten ensimmäisenä Galliasta valloittaman alueen Välimeren rannikolla. Tämän alueen roomalaiset valloittivat 100-luvulla. Se muodostui Gallia transalpinan provinssiksi, joka vaikuttaa olleen olemassa noin vuonna 121 eaa. Alueen valloitus mahdollisti maayhteyden Hispaniaan, jonka roomalaiset olivat vallanneet jo aiemmin. Augustuksen aikana noin 22 eaa. Gallia transalpinan provinssista muodostettiin Gallia Narbonensiksen provinssi.

Muu osa maantieteellisestä Gallia transalpinasta valloitettiin Julius Caesarin johdolla noin vuosina 58–51 eaa. Se kehittyi Gallia comatan provinssiksi, joka jaettiin myöhemmin kolmeksi provinssiksi, Gallia Aquitania, Gallia Belgica ja Gallia Lugdunensis.

Näin tärkeimmät provinsseissa tapahtuneet muutokset alueella olivat:

## Lähteet
Arabiansäppikala

**Arabiansäppikala** (*Rhinecanthus assasi*) on säppikaloihin kuuluva kala.

## Koko ja ulkonäkö
Arabiansäppikala kasvaa 30 cm pitkäksi. Kalan yleisväri on vaaleanruskea tai kellertävä ja muuttuu asteittain valkoiseksi kohti vatsapuolta. Siinä on selvärajaisia, kuin siveltimellä vedettyjä juovia, joista yksi ryhmä kulkee päälaen yli silmästä toiseen, toinen silmistä kiduksiin ja kolmas kiduskannesta suun yli toiselle puolelle. Huulet ovat kirkkaan keltaiset ja niiden reunassa on vaaleansininen ohut rajaus. Peräaukon ympärillä on oranssi läikkä. Kalan näyttävän kuvioinnin takia sitä kutsutaan englanniksi joskus samalla nimellä kuin Indopasifisella merialueella elävää sukulaistaan picassokalaa *Rhinecanthus aculeatus*.

## Levinneisyys ja elinympäristö
Arabiansäppikala elää  koralliriutoilla Intian valtameren länsiosissa Punaiseltamereltä Omaninahdelle ja  Persianlahdelle.

## Akvaariokalana
Arabiansäppikalaa voi pitää suurehkossa, yli 680-litraisessa meriakvaariossa, jossa on kivien muodostamia luolia. Se tarvitsee monipuolista eläinruokaa, johon kuuluu myös kovakuorisia äyriäisiä, joiden avulla se hoitaa jatkuvasti kasvavia hampaitaan.

## Lähteet
Promiscuous

**Promiscuous** on kanadalaisen laulaja-lauluntekijä Nelly Furtadon kappale hänen kolmannelta, Loose-studioalbumilta. Kappaleella vierailee yhdysvaltalainen tuottajaräppäri Timbaland. Kappaleen sanoittivat Furtado, Timothy "Attitude" Clayton, Timbaland sekä Nate "Danja" Hills, joista kaksi viimeisintä myös tuottivat sen. Kappaleen sanoitukset, jotka Furtado ja Clayton pääosin kirjoitti, kertoo keskustelusta miehen ja naisen välillä, jotka kutsuvat toisiaan promiskuiteeteiksi.

"Promiscuous" julkaistiin *Loose*-albumin johdantosinglenä Yhdysvalloissa alkuvuodesta 2006 sekä toisenlaisena versiona kaikkialla muualla maailmassa saman vuoden puolivälissä latinalaista amerikkaa lukuun ottamatta, jossa se puolestaan julkaistiin vasta loppuvuodesta. Myöhemmin singlejulkaisu sisälsi 29. heinäkuuta 2008 uudelleenjulkaistun in.

Kappale sai pääosin positiivisen vastaanoton, joidenkin kriitikkojen pitäessä sitä *Loosen* kohokohtana. "Promiscuous" oli kansainvälinen menestys ja siitä tuli Furtadon ensimmäinen kappale, joka on saavuttanut Yhdysvalloissa listan kärjen. Se on myös ensimmäinen kanadalaisen naisartistin kappale, joka saavutti Billboard Hot 100 -listan kärjen sitten R. Kellyn ja Celine Dionin vuonna 1998 julkaistun I'm Your Angelin. Kappale saavutti listan kärjen myös Uudessa-Seelannissa sekä pääsi kymmenen parhaan joukkoon monilla Euroopan singlelistoilla.

Kappale voitti vuoden 2006 Billboard Music Awardsissa kategoriassa "Vuoden paras pop-single" sekä oli ehdolla 49:ssä vuosittaisessa Grammy-palkintogaalassa kategoriassa "Paras pop-duetto vokaaleilla". Kappaleen musiikkivideolla nähdään kohtauksia Furtadosta sekä Timbalandista, jota Furtado kuvailee "sanalliseksi ping-pong peliksi". Videolla esiintyy cameo-roolissa myös Keri Hilson, Justin Timberlake ja Brian Myles.

## Lähteet
Juha Berglund

**Juha Tapio Berglund** (s. 19. toukokuuta 1959 Helsinki) on suomalainen viinialan yrittäjä ja tietokirjailija. Hän on koulutukseltaan kauppatieteiden maisteri. 

Juha ”Pokku” Berglund perusti viini- ja keittiötarvikkeita myyvän Decanter-liikkeen Helsinkiin vuonna 1987. Pari vuotta myöhemmin hän perusti Viini-lehden, joka oli aluksi Decanterin asiakaslehti. Hän omistaa sisarensa kanssa viinitila Château Carsinin Ranskan Bordeaux’ssa. Vuodesta 1999 hän on Antti Rinta-Huumon kanssa julkaissut vuosittaista *[[Viinistä viiniin]]* -opasta.

Berglund on toiminut sukunsa aiemmin omistamassa Nanso Groupissa hallituksen jäsenenä ja puheenjohtajana vuodesta 1989 vuoteen 2020 saakka.

Juha Berglundin isä oli kapellimestari Paavo Berglund.

## Teoksia
**Viiniä mieli*, Otava 1994
**Makuasioita viinistä ja ruoasta* (Antti Rinta-Huumon ja Pekka Immosen kanssa), Otava 1998
**Ruoasta viiniin* (Antti Rinta-Huumon ja Antti Vahteran kanssa), Otava 2011
**Ruoasta viiniin. Makumatka Euroopan halki* (Antti Rinta-Huumon, Jaakko Heinimäen ja Antti Vahteran kanssa), Otava 2013
**Viinistä viiniin 2014* (Antti Rinta-Huumon kanssa), 2013 Otava

## Lähteet
Kuningatarsäppikala

**Kuningatarsäppikala** (*Balistes vetula*) on säppikaloihin kuuluva kala. 

## Koko ja ulkonäkö
Kuningatarsäppikala kasvaa 30 cm, joskus jopa 60 cm pitkäksi. Sillä on sinertävä tai vihertävänharmaa pohjaväri, oranssinsävyinen pää ja vatsa ja sinisiä kuvioita.

## Levinneisyys ja elinympäristö
Kuningatarsäppikala elää Atlantin valtameressä. 

## Käyttäytyminen ja ravinto
Kuningatarsäppikalat elävät koralliriutoilla ja kivikkopohjien päällä. Ne muodostavat joskus parvia, mutta niitä tavataan myös yksinään. Ne pyydystävät merisiilejä puhaltamalla vettä niiden päälle jolloin merisiili kaatuu, ja kala pääsee käsiksi sen lyhytpiikkiseen vatsapuoleen.

## Akvaariokalana
Kuningatarsäppikalaa voi pitää erittäin suuressa meriakvaariossa, jossa on kivien muodostamia luolia. 
Se on suurin akvaarioihin myytävä laji, ja vaikka se ei ole yhtä aggressiivinen kuin aaltosäppikala, se yleensä syö kaikki muut saman altaan eläimet, siirtelee sisustukseen käytettyjä kiviä ja saattaa purkskella sähköjohtojakin.

Kuningatarsäppikala tarvitsee monipuolista eläinruokaa, johon kuuluu myös kovakuorisia äyriäisiä, joiden avulla se hoitaa jatkuvasti kasvavia hampaitaan.

## Lähteet

## Aiheesta muualla
Ulappasäppikala

**Ulappasäppikala** (*Canthidermis sufflamen*) on säppikaloihin kuuluva kalalaji.

## Koko ja ulkonäkö
Ulappasäppikala voi kasvaa jopa 65 senttimetrin pituiseksi. Sillä on ruskeanharmaa pohjaväri ja suuri ruskea läikkä selkäevän tyvessä.

## Levinneisyys ja elinympäristö
Ulappasäppikala elää Atlantin valtameressä koralliriuttojen läheisyydessä 5–30 metrin syvyydessä. Esiintymisalueeseen kuuluvat Kap Verde sekä São Tomé ja Príncipe.

## Käyttäytyminen ja ravinto
Ulappasäppikalat elävät koralliriuttojen merenpuoleisilla jyrkänteillä ja syövät isokokoista eläinplanktonia.

## Lähteet
Guilherme (jalkapalloilija, 1974)

**Guilherme de Cássio Alves** eli **Guilherme** (s. 8. toukokuuta 1974 São Paulo, Brasilia) on brasilialainen entinen jalkapalloilija, pelipaikaltaan hyökkääjä. Peliuransa jälkeen hän on toiminut valmentajana.

Guilherme pelasi urallaan pääsarjatasolla Brasilian Campeonato Brasileiro Série A:n São Paulossa, Grêmiossa, Vasco da Gamassa, Atlético Mineirossa, Corinthiansissa, Cruzeirossa ja Botafogossa, Espanjan Primera Divisiónin Rayo Vallecanossa sekä Saudi-Arabian Valioliigan Ittihadissa. Hän voitti Copa do Brasilin Grêmiossa 1997 ja Corinthiansissa 2002 sekä Saudi-Arabian cupin kaudella 2003–2004.

Brasilian maajoukkueessa Guilherme pelasi vuosina 2000–2001 kuusi ottelua ja teki niissä yhden maalin. Hän oli mukana Copa Américassa 2001.

## Saavutukset
**São Paulo:**
* Intercontinental Cupin voitto: 1993
* Copa Libertadoresin voitto: 1993
* Supercopa Libertadoresin voitto: 1993
* Recopa Sudamericanan voitto: 1994
* Copa CONMEBOL:in voitto: 1994

**Grêmio:**
* Copa do Brasilin voitto: 1997

**Vasco da Gama:**
* Torneio Rio – São Paulon voitto: 1999

**Atlético Mineiro:**
* Campeonato Mineiro: 1999, 2000

**Corinthians:**
* Copa do Brasilin voitto: 2002

**Ittihad:**
* Saudi-Arabian cupin voitto: 2003–2004

**Cruzeiro:**
* Campeonato Mineiro: 2004

## Lähteet
Aaltosäppikala

**Aaltosäppikala** (*Balistapus undulatus*) on säppikaloihin kuuluva kala. Se on sukunsa ***Balistapus*** ainoa laji.

## Koko ja ulkonäkö
Aaltosäppikala kasvaa 26 cm pitkäksi. Sen pohjaväri on tummanvihreä tai ruskea, ja siinä on oransseja juovakuvioita. Lähellä pyrstöä on suuri musta täplä. Naaraiden huulissa on oranssi raita, joka puuttuu koirailta.

## Levinneisyys ja elinympäristö
Aaltosäppikala elää indopasifisella merialueella koralliriutoilla ja laguuneissa.

## Käyttäytyminen ja ravinto
Aaltosäppikala syö erilaisia pohjaeliöitä, kuten levää, pikkukaloja ja selkärangattomia. Kala päästää murahtelevia ääniä. Aaltosäppikalat puolustavat reviiriään tiukasti, varsinkin naaraat silloin, kun ne ovat laskeneet mätimunansa.

## Akvaariokalana
Aaltosäppikalaa voi pitää suurehkossa (yli 680 litraa) meriakvaariossa, jossa on kivien muodostamia luolia. Tyypillisesti se siirtelee akvaarion sisustukseen käytettyjä kiviä. Se tarvitsee monipuolista eläinruokaa, johon kuuluu myös kovakuorisia äyriäisiä, joiden avulla se hoitaa jatkuvasti kasvavia hampaitaan. Kala on aggressivinen ja syö melkein mitä tahansa mikä ei syö sitä itseään, joten sitä ei voi pitää riutta-akvaariossa, ja samaan altaaseen laitettavien kalojen on oltava isoja ja puolustuskykyisiä.

## Lähteet
Aaltoherttuakala

**Aaltoherttuakala** (*Centropyge potteri*) on keisarikalojen heimoon kuuluva kalalaji.

## Ulkonäkö ja koko
Aaltoherttuakala kasvaa noin 10&nbsp;cm pitkäksi. Sen pohjaväri on oranssinsävyinen ruosteenruskea, ja väri tummenee kohti alaperää. Tumma alue erottuu selkeämmin koirailla kuin naarailla. Kalan kuviointi on lemmikinsinisiä juovia.

## Levinneisyys ja elinympäristö
Aaltoherttuakala on kotoperäinen laji Havaijilla ja Johnstonin atollilla. Ne viihtyvät riuttojen merenpuolisilla rinteillä kallio-, kivikko- tai korallipohjan päällä. Nuoret yksilöt uivat joskus 5 m:n syvyydessä, aikuiset kalat syvemmällä.

## Käyttäytyminen
Aaltoherttuakalat ovat syntyessään sukupuolettomia. Muut kehittyvät aikuistuessaan naaraiksi, mutta parven voimakkaimmasta kalasta tulee koiras. Kalat kutevat iltahämärän aikaan viikkoa ennen täysikuuta.

Aaltoherttuakalat syövät levää ja muuta merenpohjan kariketta.

## Aaltoherttuakala akvaariokalana
Aaltoherttuakaloja pidetään meriakvaarioissa. Ne pärjäävät parhaiten riutta-akvaariossa, mutta saattavat näykkiä koralleja tai merivuokkoja ja muita selkärangattomia. Kalojen on hiukan vaikea tottua syömään valmisruokia, kuten hiutaleita. Tämän vuoksi ne sopeutuvat parhaiten kypsiin riutta-akvaarioihin, joissa on paljon elävää kiveä, jonka pinnalta kala voi aluksi syödä levää ja lietettä.

## Lähteet
Tullio Altamura

**Tullio Altamura** (18. heinäkuuta 1924 Bologna – 6. kesäkuuta 2005) oli italialainen näyttelijä.

Ammattisotilaan perheeseen syntynyt Altamura kävi klassisen lyseon Roomassa, toimi harrastelijanäyttelijänä ja työskenteli toimittajana. 1950-luvun puolivälistä lähtien hän esitti sivurooleja lähinnä viihde-elokuvissa. Altamuran huomattavimpia elokuvia ovat Giuseppe Bennatin *[[Väärä viattomuus]]* (*Labbra rosse*, 1960), Florestano Vancinin *La lunga notte del ’43* (1960), Vittorio De Setan *Diario di un maestro* (1972) ja Mauro Bologninin *Libera, amore mio...* (1973). Hän näytteli myös teatterissa ja ohjasi 1960-luvun puolivälistä lähtien tv-dokumentteja. Elokuvanäyttelijänä Altamura käytti usein taiteilijanimeä *Tor Altmayer*.

## Elokuvia
* *[[Maciste kauhujen maassa]]*, 1961
* *[[Ursus, il gladiatore ribelle]]*, 1962
* *[[Ercole contro Roma]]*, 1964
* *[[Il Colosso di Roma]]*, 1964
* *[[Ercole contro i tiranni di Babilonia]]*, 1964
* *[[Le calde notti di Poppea]]*, 1969

## Lähteet

## Aiheesta muualla
* Elonet: Tullio Altamura
* Internet Movie Database: Tullio Altamura
Tetrameristaceae

**Tetrameristaceae** on viisilajinen kasviheimo koppisiemenisten Ericales-lahkossa, jonka tunnetuin edustaja on kanervakasvit (Ericaceae).

## Tuntomerkit
Heimon lajit ovat ainavihantia puita, joiden lehdet ovat lyhytruotisia: lapa kapenee tyveään kohti ja muuttuu huomaamatta ruotimaiseksi. Kukissa on melko suuret, joskin karisevat suojuslehdet. Siemenaiheita on yksi kussakin emilehdessä. Hedelmä on avautumaton.

## Levinneisyys
Heimo kasvaa kolmella erillisellä alueella: Keski-Amerikassa, pienellä alueella Venezuelan eteläosassa sekä Malesiassa ja Borneolla.

## Luokittelu
Heimossa on kolme sukua ja viisi lajia, jotka muodostavat kaksi ryhmää.

**1. ''Pelliciera'' Benth.** Sukuun kuuluu vain yksi laji *[[Pelliciera rhizophorae]]*, joka kasvaa mangroverämeillä Panaman ja Pohjois-Kolumbian alueella. Laji on mangrovepuu, jonka lisäjuuret tekevät rungon tyvestä kartiomaisen. Kärkisilmut ovat pitkiä ja teräväsuippuisia. Lehdet sijaitsevat lähes kiehkuramaisesti ja ovat hammaslaitaisia, lyhytruotisia ja vinotyvisiä. Kukat sijaitsevat oksien kärjissä ja ovat kookkaita. Kukan suojuslehdet ovat terälehtimäisiä. Verholehtien sisäpinnalla on rauhasia. Hedelmä on kookas, teräväkärkinen ja yksisiemeninen.

**2. ''Pentamerista'' Maguire ja ''Tetramerista'' Miq.** Suku *[[Tetramerista]]* on kaakkoisaasialainen ja *[[Pentamerista]]* eteläamerikkalainen (Etelä-Venezuela). Niissä on yhteensä neljä melko pientä puulajia. Lehdet sijaitsevat kierteisesti ja ovat lyhytruotisia, suonitukseltaan huomaamattomia ja reunoiltaan rauhashampaisia. Kukat ovat melko pieniä, ja niiden verho- ja terälehdet ovat melkein samanlaisia ja harittavia. Ainakin verholehtien sisäpinnalla on rauhasia. Hedelmä on marja.

## Lähteet
* Stevens, P. F. (2001 onwards). Angiosperm Phylogeny Website. Version 12, July 2012 [and more or less continuously updated since]. http://www.mobot.org/MOBOT/research/APweb/.

### Viitteet

## Aiheesta muualla
* *Pelliciera*: http://www.mangrove.at/pelliciera-rhizophorae_tea-mangrove.html
* *Pentamerista*: http://www.kew.org/science/tropamerica/neotropikey/families/Tetrameristaceae.htm 
* *Tetramerista*: http://www.asianplant.net/Tetrameristaceae/Tetramerista_glabra.htm
Mecklenburg-Vorpommern (F218)

**Mecklenburg-Vorpommern** (runkonumero F218) on Saksan laivaston vuonna 1996 palvelukseenotettu Brandenburg-luokan fregatti.

## Valmistus

Alus tilattiin Blohm + Vossin, Thyssen Nordseewerken ja HDW:n yhteenliittymältä. Sen valmistuspaikaksi valittiin Bremer Vulcanin telakka, jossa köli laskettiin 23. marraskuuta 1993. Alus laskettiin vesille 23. helmikuuta 1995 ja otettiin palvelukseen 1. joulukuuta 1996.

## Palvelus
Alus on palveluksessa.

## Lähteet

*

### Viitteet
Bayern (F217)

**Bayern** (runkonumero F217) on Saksan laivaston Brandenburg-luokan fregatti, joka otettiin palvelukseen 1996.

## Valmistus

Alus tilattiin Blohm + Vossin, Thyssen Nordseewerken ja HDW:n yhteenliittymältä. Sen köli laskettiin 16. joulukuuta 1993 Thyssen Nordseewerken telakalla ja alus laskettiin vesille 30. kesäkuuta 1994. Alus otettiin palvelukseen 15. kesäkuuta 1996.

## Palvelus
Alus on palveluksessa 2014.

## Lähteet

*

### Viitteet
Blåsut BK

**Blåsut BK** on vuonna 1932 Vänersborgin Blåsutin kaupunginosassa perustettu jääpalloseura, joka 2010-luvulla on pelannut toiseksi korkeimmalla sarjatasolla Allsvenskanissa.

Bläsut BK nousi ensimmäisen kerran toiseksi korkeimmalle sarjatasolle kaudeksi 1947–1948. Seuraavan kerran seura nousi toiseksi korkeimmalle sarjatasolle kausiksi 1976–1977, 1981–1982. Kaikilla kolmella kerralla käynnit tällä sarjatasolla olivat kauden mittaisia eli Blåsut putosi kauden jälkeen alemmalle sarjatasolle. Blåsut pelasi aina 1990-luvulle asti pääosin kolmanneksi korkeimmalla sarjatasolle.

Uusi aika Blåsutilla alkoi 2000-luvun ensimmäisellä vuosikymmenellä. Seura nousi toiseksi korkeimmalle sarjatasolle Allsvenskaniin kaudeksi 2008–2009, mutta putosi kauden päätteeksi. Seuraavan kerran seura nousi Allsvenskaniin kaudeksi 2010–11. Sen jälkeen seura onkin pysynyt Allsvenskanissa. Tämän ajan keskeisiä pelaajia ovat olleet venäläiskonkarit, moninkertaiset maailmanmestarit Valeri Gratšev ja Pavel Frants. Molemmat heistä ovat toimineet seuran pelaaja-valmentajina.

## Lähteet

## Aiheesta muualla
* Joukkueen virallinen sivu
Nerio Bernardi

**Nerio (Nerino) Bernardi** (23. heinäkuuta 1889 Bologna – 12. tammikuuta 1971 Rooma) oli italialainen näyttelijä.

Bernardi opiskeli matematiikkaa, lääketiedettä ja musiikkia. 1910- ja 1920-lukujen vaihteessa hän esitti pääosia muun muassa Mario Caserinin, Camillo De Rison ja Giuseppe Maria Vitin ohjaamissa melodraamoissa sekä kahdessa J. Gordon Edwardsin Italiassa kuvaamassa elokuvassa. Bernardi teki merkittävän uran teatterinäyttelijänä ja esiintyi 1930-alusta lähtien jälleen myös elokuvissa. Toisen maailmansodan aikana hän asui Espanjassa. Vuonna 1946 Bernardi palasi Italiaan jatkaen uraansa teatterissa ja elokuvissa. Vuosina 1952–1969 hän työskenteli myös opettajana Rooman teatteriakatemiassa.

## Elokuvia
* *[[Nero (vuoden 1922 elokuva)|Nero]]*, 1922
* *[[Tempo massimo]]*, 1934
* *[[Voittamaton soturi]]*, 1960
* *[[Il conquistatore di Corinto]]*, 1961
* *[[Troijan urhot]]*, 1961
* *[[Ursuksen kosto]]*, 1961
* *[[Giulio Cesare, il conquistatore delle Gallie]]*, 1962
* *[[La leggenda di Enea]]*, 1962
* *[[Zorro ja kolme muskettisoturia]]*, 1963
* *[[Brenno, il nemico di Roma]]*, 1963
* *[[Ercole contro Moloch]]*, 1963
* *[[Sansone contro il Corsaro Nero]]*, 1964
* *[[Il leone di Tebe]]*, 1964
* *[[La vendetta dei gladiatori]]*, 1964
* *[[La montagna di luce]]*, 1965

## Lähteet

## Aiheesta muualla
* Internet Movie Database: Nerio Bernardi
Viljo Vesterinen – Vili

**Vili** on kokoelma-albumi, joka sisältää 32 äänitettä Viljo Vesterisen tuotantoa. Albumi on julkaistu 1989.
## Kappaleet
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 

## Lähteet
Robbery Bob

**Robbery Bob** on Electronic Artsin omistaman Chillingon 3. toukokuuta 2012 julkaisema hiiviskelypeli. Se on saatavilla Androidille ja iOS:ille. Pelin tarkoituksena on ryöstää erilaisia taloja Bob-nimisellä varkaalla. Pelaaja läpäisee tason, mikäli hän onnistuu löytämään talossa olleen aarteen jäämättä kiinni ja onnistuu vielä pakenemaan talosta. Lisäpisteitä saa myös muusta talossa olevasta irtaimistosta. Pelissä on kymmenen lukua, joissa jokaisessa on 15 tasoa. Pelissä on siis yhteensä 150 tasoa. Kymmenestä kentästä seitsemän on niin sanottuja bonuskenttiä. Bobin ominaisuuksia voi kehittää pelin sisäisessä kaupassa ja hänelle voi myös ostaa ryöstämistä helpottavia tavaroita.

Pelin jatko-osa on nimeltään Robbery Bob 2 Double-Trouble.

## Lähteet
Nikita Zaitsev

**Nikita Igorvitš Zaitsev** (; s. 29. lokakuuta 1991 Moskova, Venäjän SFNT, Neuvostoliitto) on venäläinen jääkiekkopuolustaja, joka pelaa KHL-joukkue SKA Pietarissa. Hän toimii joukkueen varakapteenina. Zaitsev laukoo oikealta.

## Ura
### Seuraura
Zaitsev on MHK Krylja Sovetovin kasvatti. Hän pelasi seuran miesten joukkueessa ensimmäiset pelinsä Venäjän toiseksi korkeimmalla sarjatasolla Vysšaja Ligassa kaudella 2008–2009. Sibir Novosibirsk varasi Zaitsevin koko kaikkien aikojen ensimmäisen KHL:n varaustilaisuuden neljäntenä pelaajana kesällä . Hän siirtyi joukkueeseen heti seuraavaksi kaudeksi 2009–2010, jolloin Zaitsev teki 40 runkosarjaottelussa yhden syöttöpisteen. Kaudella 2010–2011 hän teki 39 runkosarja- ja neljässä playoff-ottelussa kaksi syöttöpistettä. Loppukaudella Zaitsev vahvisti myös neljän playoff-ottelun verran sarjatasoa alempana VHL-joukkue Zauralje Kurgania. Kaudella 2012–2013 hän teki KHL:n yhden kauden piste-ennätyksensä tehoilla 7+11=18.

Kaudeksi 2013–2014 Zaitsev siirtyi kolmivuotisella sopimuksella TsSKA Moskovaan. Hän oli tehoilla 4+8=12 joukkueen tehokkain puolustaja Georgi Mišarinin kanssa. Zaitsev edusti TsSKA:ta kauden aikana myös Spengler Cupissa, jonka finaaleissa joukkue kuitenkin hävisi Genève-Servette HC:lle lukemin 3–5. Kaudella 2014–2015 hänet valittiin KHL:n viikon puolustajaksi 28. syyskuuta ja 16. marraskuuta 2014. Kaudella 2015–2016 Zaitsev valittiin tammikuussa pelattuun KHL:n tähdistöotteluun. Hän oli pudotuspelien tehokkain puolustaja ja valittiin kauden päätteeksi sarjan .

Helmikuussa 2023 Senators kauppasi Zaitsevin, toisen ja neljännen kierroksen varausvuorot Chicago Blackhawksiin.

Heinäkuussa 2024 Zaitsev palasi kotimaahansa ja siirtyi nelivuotisella sopimuksella SKA Pietariin. Hänet nimettiin joukkueen varakapteeniksi. 

### Maajoukkueura

Zaitsev on edustanut Venäjää MM-kilpailuissa vuosina 2013, 2016 ja 2019. Vuoden 2016 kisoissa hänet valittiin turnauksen tähdistökentälliseen. Hän pelasi myös alle 20-vuotiaiden MM-kilpailuissa vuosina 2010 ja 2011, joista jälkimmäinen turnaus päättyi maailmanmestaruuteen. Alle 18-vuotiaissa hänellä on MM-hopeaa vuodelta 2009.

## Tilastot

## Lähteet
*
*

### Viitteet
ElPozo Murcia FS

**Asociación Deportiva ElPozo Murcia Futbol Sala** (eli **ElPozo Murcia FS**) on espanjalainen vuonna 1989 perustettu futsalseura Murcian kaupungista. Kaudella 2018-19 seura pelaa Espanjan korkeimmalla sarjatasolla Primera División de Futsalissa. Seura pelaa kotiottelunsa 7 500 paikkaa vievällä Palacio de Deportesilla Murciassa. Seuran valmentajana toimii brasilialainen Duda.

## Saavutuksia
***Primera División de Futsal:** 5 (1993–94, 2005–06, 2006–07, 2008–09, 2009–10)
***Copa de España de Futsal**: 4 (1995, 2003, 2008, 2010)
***Copa del Rey de Futsal:** 2 (2016, 2017)

## Historiaa
ElPozo Murcia FS perustettiin vuonna 1989 ja se debytoi Espanjan pääsarjassa samana vuonna sijoittuen kaudella 1989-1990 sarjassa neljänneksi. Ensimmäisen mestaruutensa seura saavutti kuudennella pääsarjakaudellaan eli kaudella 1994-1995. Seura on voittanut viisi Espanjan mestaruutta, jotka ovat tulleet kausilla 1994-1995, 2005-2006, 2006-2007, 2008-2009 ja 2009-2010. European Futsal Winners Cupin murcialaisseura voitti kaudella 2003-2004 ja Espanjan futsalcupin vuosina 1995, 2003, 2008 ja 2010. Kaudella 2014-2015 ElPozo Murcia oli sarjan toinen Inter FS:n jälkeen.

## Lähteet
* http://www.elpozomurcia.com/el-equipo/
Leo Turrini

**Leonildo "Leo" Turrini** (s. 18. maaliskuuta 1960 Sassuolo) on italialainen urheilutoimittaja ja kirjailija. 

Turrini on yksi Italian johtavista Formula 1 -asiantuntijoista. Hänellä on erityisen läheiset suhteet F1-talli Scuderia Ferrariin, jonka ansiosta Turrini saa usein Ferrarin asioita tietoon ennen muita. Muita Turrinille eritysiä lajeja ovat jalkapallo, pyöräily ja lentopallo. Hän on toiminut vuodesta 1994 asti kuukausittain ilmestyvän lentopallolehden SuperVolleyn päätoimittajana.

Turrini on julkaissut myös 12 urheiluaiheista kirjaa. Hänen kirjansa käsittelevät yleensä tiettyä urheilijaa tai urheilullista suurtapahtumaa kuten Lance Armstrongin dopingkäryä. Turrini on kirjoittanut elämäkerrat muun muassa Ayrton Sennasta, Enzo Ferrarista, Michael Schumacherista ja Alberto Tombasta.
Lukas Greiderer

**Lukas Greiderer** (s. 8. heinäkuuta 1993) on itävaltalainen yhdistetyn hiihtäjä, olympiamitalisti sekä parisprintin maailmanmestari. Seuratasolla Greiderer edustaa HSV Absam Bergiseliä.

Greiderer sijoittui Oberstdorfin MM-kilpailuissa 2021 normaalimäen Gundersen-kilpailussa kahdeksanneksi ja suurmäessä 13:nneksi. Joukkuekilpailussa hän saavutti pronssia. Parisprintissä hän voitti maailmanmestaruuden Johannes Lamparterin kanssa. Pekingin olympialaisissa 2022 Greiderer saavutti pronssia normaalimäen Gundersen-kilpailussa ja oli suurmäen vastaavassa kilpailussa viides. Planican MM-kilpailuissa 2023 hän saavutti pronssia joukkuekilpailussa ja sijoittui suurmäen Gundersen-kilpailussa 15:nneksi.

Greiderer debytoi yhdistetyn maailmancupissa tammikuussa 2013 Seefeldin normaalimäen ja 10 kilometrin hiihdon kilpailussa ja sijoittui sijalle 42. Ensimmäiset maailmancupin pisteensä hän saavutti Tšaikovskin kilpailussa tammikuussa 2014 11. sijallaan. Ensimmäistä kertaa kymmenen parhaan joukkoon hän sijoittui Hakubassa helmikuussa 2018 oltuaan kuudes. Kuukautta myöhemmin hän sijoittui Lahdessa kahdeksanneksi. Hän sijoittui viidenneksi kauden 2017–2018 viimeisessä osakilpailussa Schonachissa. Kaudella 2018–2019 hän saavutti samassa paikassa ensimmäisen palkintokorokesijoituksensa oltuaan toinen. Joulukuussa 2020 hän sijoittui Ramsaun ensimmäisessä kilpailussa kolmanneksi. Helmikuussa 2021 hän sijoittui kolmanneksi Klingentahlin toisessa kilpailussa. Maailmancupin kokonaiskilpailussa hän oli yhdeksäs.

Continental Cupissa Greiderer on voittanut kolme osakilpailua: Rukalla maaliskuussa 2015, Planicassa helmikuussa 2016 ja Rukalla tammikuussa 2017. Hän voitti Continental Cupin kokonaiskilpailun kaudella 2014–2015 sekä oli kolmas kausilla 2013–2014 ja 2015–2016.

## Lähteet
* http://data.fis-ski.com/dynamic/athlete-biography.html?sector=NK&competitorid=134848&type=result&category=ALL&season=ALL&sort=&discipline=ALL&position=&place=&Submit=Search&limit=50

### Viitteet
Aldo Bufi Landi

**Aldo Bufi Landi** (7. huhtikuuta 1923 Napoli – 2. helmikuuta 2016 Napoli) oli italialainen näyttelijä.

Bufi Landi syntyi nuorena kuolleen toimittajan perheeseen. Palattuaan vuonna 1943 Napoliin hän liittyi Peppino ja Eduardo De Filippon teatteriseurueeseen. Bufi Landi työskenteli napolilaisteattereissa ja teki pitkän ja merkittävän uran myös kansallisella näyttämöllä. Hänen ensimmäinen elokuvansa oli Armando Fizzarottin *Malaspina* (1947). Elokuvissa Bufi Landi esitti etupäässä napolilaisrooleja ja sivuosia. Noin sadasta filmistä merkittävimpiä ovat Pietro Germin ohjaama *[[Suden merkki]]* (*Il brigante di Tacca del Lupo*, 1952), Ettore Gianninin *[[Napolin karuselli]]* (*Carosello napoletano*, 1954) ja Francesco Rosin *[[Rättikauppiaat]]* (*I magliari*, 1959).

## Elokuvia
* *[[Maciste kauhujen maassa]]*, 1961
* *[[Il trionfo di Maciste]]*, 1961
* *[[Simson ja orjakuningatar]]*, 1963
* *[[Sandokan contro il leopardo di Sarawak]]*, 1964

## Lähteet

## Aiheesta muualla
* 
*
Giulio Donnini

**Giulio Donnini** (17. helmikuuta 1924 Milano – 22. toukokuuta 2001 Rooma) oli italialainen näyttelijä.

Teatterinäyttelijänä työskennelleen Donninin ensimmäinen merkittävä elokuvarooli oli kaatumatautinen murhaaja Smerdjakov Giacomo Gentilomon elokuvassa *I fratelli Karamazoff* (1947). Hän erikoistui häikäilemättömiin ja katkeran ironisiin henkilöhahmoihin muun muassa Mario Soldatin elokuvassa *[[Skandaali Neron kylpylässä]]* (*O.K. Nerone*, 1951), John Hustonin *[[Afrikan aarre|Afrikan aarteessa]]* (1953) ja Vittorio Cottafavin ''Messalinassa'' (1960). Donnini teki paljon myös elokuvien pikkurooleja ja palasi usein teatterilavalle.

## Elokuvia
* *[[Afrikan aarre]]*, 1953
* *[[Afrodite, dea dell’amore]]*, 1958
* *[[Messalina (vuoden 1960 elokuva)|Messalina]]*, 1960
* *[[Herkules ja rakkauden kuningatar]]*, 1960
* *[[Il trionfo di Maciste]]*, 1961
* *[[Giulio Cesare, il conquistatore delle Gallie]]*, 1962
* *[[I predoni della steppa]]*, 1964

## Lähteet

## Aiheesta muualla
* Elonet: Giulio Donnini
* Internet Movie Database: Giulio Donnini
Aurinkovälskäri

**Aurinkovälskäri**  (*Prionurus laticlavius*) on välskärikalojen heimoon kuuluva kala.

## Koko ja ulkonäkö
Aurinkovälskäri voi kasvaa jopa 60&nbsp;cm pitkäksi mutta jää yleensä noin 25&nbsp;cm:n mittaiseksi. Kalalla on keltainen pyrstö ja tummat raidat silmän ja olkapään kohdalla. Lähellä pyrstöä on mustia pisteitä.

## Levinneisyys
Aurinkovälskäreitä tavataan vain Tyynenmeren itäosassa, lähinnä Costa Rican ja Ecuadorin rannikoilla.

## Käyttäytyminen ja ravinto
Aurinkovälskärit liikkuvat suurina parvina koralliriuttojen rinteillä syömässä levää.

## Lähteet